**POLISI RISG FFYRDD AR GYFER FFLYD Y CYNGOR**

**Cynnwys**

1. **Cyflwyniad**
2. **Cwmpas y Polisi**
3. **Y Gofynion Cyfreithiol Pwysig**
4. **Y Nod Allweddol**
5. **Rheolaeth a Pherchenogaeth**
6. **Cerbydau a Pheiriannau**
   1. Dewis Peiriannau/Cerbydau
   2. Trwyddedu
   3. Cynnal a Chadw
   4. Ymrwymiadau Cyfreithiol
   5. Monitro Perfformiad
   6. Diogelwch
   7. Brocera/llogi cerbydau i drydydd parti
   8. Yswiriant a dadansoddiad o ddamweiniau
7. **Siwrneiau**
   1. Cyfrifoldebau rheolwyr a goruchwylwyr gweithredol
   2. Cyfrifoldebau gyrwyr a gweithredwyr
8. **Gweithwyr**
   1. Recriwtio
   2. Cynnig Swydd
   3. Hyfforddiant
   4. Dychwelyd i'r gwaith yn dilyn gwaharddiad gyrru
   5. Trwyddedau
   6. Ffitrwydd i Yrru Cerbydau
   7. Rhwymedigaethau gyrwyr
9. **Hysbysiad am unrhyw Fwriad i Erlyn**
10. **Cydymffurfiaeth**
11. **Adolygu'r Polisi**

**Sicrhau Triniaeth Gyfartal**

**Atodiadau:**

**A HSG136 - Arweiniad i Ddiogelwch Trafnidiaeth yn y Gweithle**

**B INDG382 - Gyrru yn y gwaith**

**C Gwirio Trwyddedau Gyrwyr - Siart Llif**

**Diffiniadau yn y Polisi hwn**

**Gyrrwr -** Gweithiwr sy'n cyflawni dyletswyddau gyrru fel rhan o'i rôl ond nid yw'r dyletswyddau hyn yn rhan sylweddol o'i ddisgrifiad swydd

**Gyrrwr Galwedigaethol -** Gweithiwr y mae ei ddyletswyddau gyrru yn cynrychioli rhan sylweddol o'i ddyletswyddau. Gellir hefyd ddisgrifio gyrwyr galwedigaethol fel gyrwyr proffesiynol a byddent yn cael eu cyflogi i yrru cerbydau arbenigol sy'n golygu bod angen arnynt gategorïau trwydded ychwanegol, ond nid bob amser.

**Gyrrwr Gwirfoddol** - Person na chyflogir gan y Cyngor a all yrru cerbyd a ddarperir gan y Cyngor drwy drefniant ffurfiol rhwng y Cyngor a Grŵp Gwirfoddolwyr y mae'r Cyngor yn adnabod ac yn cefnogi ei weithgareddau.

**Cynllun Hawlen 19** - Gall sefydliadau sy'n darparu cludiant ar sail ddielw wneud cais am hawlenni dan Adran 19 o Ddeddf Trafnidiaeth 1985. Mae'r hawlenni yn caniatáu i'r deiliad weithredu gwasanaethau trafnidiaeth ar gyfer eu hurio neu er elw heb fod angen arno trwydded gweithredwr cerbyd gwasanaeth cyhoeddus.

**Comisiynydd Traffig** - Mae Comisiynwyr Traffig yn gyfrifol am drwyddedu a rheoleiddio'r rhai hynny sy'n gweithredu cerbydau cludo nwyddau trwm a bysiau. Pan fo angen, maent yn cynnal ymchwiliadau cyhoeddus, yn benodol er mwyn ystyried addasrwydd amgylcheddol canolfannau gweithredu cerbydau cludo nwyddau trwm, a'r posibilrwydd o gymryd camau disgyblu yn erbyn gweithredwyr nad ydynt wedi cadw at amodau eu trwyddedau. Gall pob cerbyd a weithredir gan yr awdurdod gael effaith ar Drwydded Gweithredwyr yr Awdurdod.

**Grŵp Rheoli Risg Ffordd - Trafnidiaeth** - Mae'r gweithgor hwn yn cyfarfod bob chwarter ac mae ganddo gynrychiolaeth drawsadrannol. Mynychir y grŵp gan yr adain Archwilio Mewnol ac ymdrinwyr hawliadau ein hyswirwyr modur, Marsh UK. Mae'r grŵp yn trafod amrywiaeth o risgiau sy'n ymwneud â thrafnidiaeth gan ganolbwyntio ar wella safonau diogelwch ffyrdd, defnyddio trafnidiaeth yn ddiogel a datblygiad proffesiynol gyrwyr y Cyngor.

**Polisi Risg Ffyrdd ar gyfer Fflyd Y Cyngor**

**1.0 Cyflwyniad.**

Mae'r Cyngor wedi ymroi i reoli'r risg sy'n gysylltiedig â gweithredu cerbydau ffordd a cherbydau teithwyr. Mae'r Cyngor yn benderfynol o barhau i wella diogelwch ffyrdd drwy sicrhau bod y cerbydau sy'n gysylltiedig â darparu gwasanaethau i bobl Sir Gaerfyrddin yn cael eu defnyddio mewn modd cyfrifol.

Mae'r Polisi Risg Ffyrdd ar gyfer Fflyd y Cyngor yn hybu diogelwch wrth ddefnyddio cerbydau, a hynny drwy raglenni a fydd yn galluogi holl ddefnyddwyr trafnidiaeth i integreiddio trafnidiaeth yn rhan o'r modd y darperir y gwasanaeth/o'r broses fusnes.

##### 2.0 Cwmpas y Polisi.

2.1 Mae'r Polisi yn cwmpasu'r holl gerbydau gweithredol a ddarperir gan y Cyngor (gan gynnwys ceir yr adrannau) a ddefnyddir gan y Cyngor, ac ar ei ran, i ddarparu gwasanaethau. Mae'r gyrwyr sy'n rhan o gwmpas y polisi hwn yn cynnwys y rhai a gyflogir gan y Cyngor a'r rhai sy'n gyrru ein cerbydau fel gyrrwr gwirfoddol. Nid yw'r polisi yn cwmpasu ceir y mae'r gweithwyr yn eu cael ar brydles.

2.2 Dylid darllen y ddogfen hon ar y cyd â'r dogfennau trafnidiaeth cysylltiedig:

* Polisi'r Cyngor ar gyfer darparu a chynnal a chadw cerbydau.
* Y cytundeb ar gyfer darparu a llogi cerbydau.
* Gweithdrefnau ar gyfer cynnal a chadw a llwytho cerbydau yn ddiogel.
* Polisi a Gweithdrefn Disgyblu.
* Llawlyfr i Yrwyr y Cyngor.
* Polisi Camddefnyddio Sylweddau ac Alcohol
* System Rheoli Iechyd a Diogelwch

Mae dwy ddogfen ychwanegol gan yr Awdurdod Gweithredol Iechyd a Diogelwch ar gael yn Atodiadau A a B y polisi hwn.

* Arweiniad i Ddiogelwch Trafnidiaeth yn y Gweithle
* Gyrru yn y gwaith

Dylid darllen y ddwy ddogfen ar y cyd â'r polisi hwn gan eu bod yn rhoi arweiniad i yrwyr a rheolwyr. Bydd cadw at y cyfarwyddyd hwn yn sicrhau y cydymffurfir â gweithrediadau trafnidiaeth rheoleiddiol a chyfreithiol cyfredol.

Mae'r holl ddogfennau ar gael ar safle mewnrwyd y Cyngor ar dudalen we Gwasanaethau'r Fflyd.

**3.0 Y Gofynion Cyfreithiol Pwysig.**

3.1 Yn aml, nid yw'r sawl sy'n defnyddio cerbydau yn gwybod mai hwn yw un o'r

diwydiannau mwyaf rheoledig ym Mhrydain a'r UE heddiw. Mae deddfwriaeth yn rheoli'r ffordd yr ydym yn adeiladu ac yn gweithredu ein trafnidiaeth.

3.2 Y Comisiynydd Traffig sy'n trwyddedu ein Cerbydau Nwyddau, ac mae ganddo'r pŵer i ddisgyblu'r Cyngor os caiff unrhyw gerbyd a ddefnyddir gan y Cyngor ei weithredu'n anghyfreithlon. Mae gan y Comisiynydd Traffig, mewn cydweithrediad â'r Heddlu a'r Awdurdod Gweithredol Iechyd a Diogelwch, rymoedd eang sy'n cynnwys erlyn drwy'r llysoedd, cymryd camau disgyblu yn erbyn y Cyngor a Rheolwr Trafnidiaeth y Cyngor, gwahardd ein trwydded ar gyfer gweithredu cerbydau nwyddau a cherbydau teithwyr, ac yn y pendraw, gall atafael cerbydau os yw'r Cyngor yn methu yn ei ddyletswyddau i gydymffurfio â'r gyfraith a gweithredu cerbydau yn ddiogel.

3.3 O ganlyniad, mae'n ofynnol i'r Cyngor weithredu ei holl beiriannau a cherbydau mewn modd diogel, ynghyd â chael gweithdrefnau rheoli addas ar waith er mwyn cydymffurfio â'r holl ymrwymiadau cyfreithiol, a diogelu'r cyhoedd a'r staff.

**4.0 Y Nod Allweddol.**

4.1 Mae'r Cyngor wedi ymroi i gynnal gweithle diogel o ran defnyddio a gweithredu ei gerbydau a'i beiriannau. Bydd y Cyngor yn sicrhau bod ei gerbydau gweithredol yn cael eu gweinyddu'n gywir ac yn cael eu defnyddio'n ddiogel, a bod risg ar y ffyrdd yn cael ei rheoli yn rhagweithiol.

Bydd y Cyngor yn ymroi i'r nod hwn drwy bedair elfen allweddol a fydd yn helpu i gyflawni Diogelwch Ffyrdd fel amcan allweddol.

**Vehicles & Plant**

**Management & Ownership**

jigsaw

## Journeys

**Employees**

**Road Safety**

### 5.0 Rheolaeth a Pherchenogaeth.

5.1 Mae'r Pennaeth Trafnidiaeth a Pheirianneg yn gyfrifol am y Polisi Risg Ffyrdd ar gyfer Fflyd y Cyngor. Bydd y polisi'n cael ei weithredu gan Benaethiaid Gwasanaeth a Rheolwyr Gwasanaethau.

5.2 Nod y Polisi yw ceisio sicrhau bod systemau rheoli ar waith er mwyn defnyddio cerbydau gweithredol yn ddiogel yn y Cyngor. Mae gan y Penaethiaid Gwasanaeth, y Rheolwyr, a'r Goruchwylwyr gyfrifoldeb o ddydd i ddydd o ran sicrhau bod eu hadrannau yn cydymffurfio â Pholisi Cynnal a Chadw y Fflyd, amodau'r Cytundebau Llogi, a'r holl weithdrefnau sy'n ymwneud â gweithredu'r peiriannau a'r cerbydau.

5.3 Mae gan y gyrwyr gyfrifoldeb dros sicrhau bod cerbydau a pheiriannau yn cael eu defnyddio'n ddiogel ac yn unol â'r gyfraith bob amser.

5.4 Eiddo corfforaethol a chanolog fydd yr holl gerbydau a pheiriannau, ac fe'u gweithredir yn unol â hyn ac â pholisïau a gweithdrefnau ategol.

5.5 Bydd y Cyngor yn ceisio cael y wybodaeth ddiweddaraf am arferion da o ran rheoli risg ar y ffyrdd, drwy ddysgu fel aelod o gyrff trafnidiaeth a diogelwch priodol, a thrwy gael hyfforddiant. Byddwn yn ceisio rhoi arferion da ar waith a datblygu'n barhaus ein trefniadau rheoli ar gyfer lleihau risg ar y ffyrdd.

5.6 Cynhelir Asesiadau Risg ar gyfer yr holl fathau o drafnidiaeth. Caiff amlder yr asesiadau hyn ei wneud yn unol â deddfwriaeth a'i newid os bydd angen e.e. drwy wybodaeth a gesglir o ganlyniad i fonitro damweiniau a digwyddiadau neu drwy newidiadau mewn deddfwriaeth ym maes trafnidiaeth.

### 6.0 Cerbydau a Pheiriannau.

#### **6.1 Dewis Peiriannau/Cerbydau**

#### Bydd y Cyngor yn sicrhau bod y cerbydau a'r peiriannau a brynir ganddo mewn cyflwr addas at eu diben, yn cydymffurfio â'r gofynion deddfwriaethol diweddaraf, ac yn cyfrannu at welliannau diogelwch er mwyn bodloni amcanion y Polisi Risg Ffyrdd ar gyfer Fflyd y Cyngor.

#### Ni ddewisir cerbydau na pheiriannau cyn cynnal ymgynghoriad â defnyddwyr y gwasanaeth ac asesiad risg o ofynion gweithredol y gwasanaeth.

Mae'n rhaid i'r holl gerbydau fod yn llachar eu lliw (melyn neu wyn), a lle y bo angen, dylid gosod tâp llachar a gweladwy arnynt. Hefyd, gosodir logo'r Cyngor ar y cerbydau a'r peiriannau yn unol â'r Polisi Corfforaethol, a bydd yn rhaid i'r Rheolwr Cyfathrebu gytuno i hynny.

**6.2 Trwyddedu.**

Bydd y Cyngor yn sicrhau bod yr holl beiriannau a cherbydau yn cael eu trwyddedu'n gywir er mwyn cydymffurfio â deddfwriaeth.

**6.3 Cynnal a Chadw.**

#### Bydd y Cyngor yn sicrhau bod y fflyd peiriannau a cherbydau mewn cyflwr addas a defnyddiadwy drwy roi gweithdrefnau cynnal a chadw manwl ac effeithiol ar waith. Bydd yn rhaid i'r gweithdrefnau hyn gynnwys:

* Archwiliad diogelwch cyn defnyddio cerbydau a brynir / a logir i'w defnyddio o fewn yr Awdurdod.
* System ar gyfer yr holl yrwyr i archwilio a rhoi gwybod am ddiffygion yn ddyddiol. Atgyweirir diffygion yn unol â'n polisi cynnal a chadw.
* Trefniant rheolaidd wedi ei gynllunio ymlaen llaw lle cynhelir archwiliadau diogelwch a rhoddir gwasanaeth i'r cerbydau a'r peiriannau yn unol â'r argymhellion statudol, ac argymhellion yr Adran Drafnidiaeth a'r Gwneuthurwyr. Cynhelir archwiliadau annibynnol o weithdrefnau'r Cyngor ar gyfer cynnal a chadw yn rheolaidd, a hynny gan gorff masnach achrededig.

**6.4 Ymrwymiadau Cyfreithiol**

Defnyddir y cerbydau a'r peiriannau yn unol â'r holl ymrwymiadau cyfreithiol, a bydd y Cyngor yn cydymffurfio â'r ymroddiadau a gyflwynwyd i'r Comisiynydd Traffig h.y.

* Cedwir y cerbydau a'r trelars, gan gynnwys y rhai a logir, mewn cyflwr da a defnyddiadwy.
* Cydymffurfir â'r rheolau o ran oriau'r gyrwyr a'r tacograffau, a sicrheir bod cofnodion cywir yn cael eu cadw.
* Ni fydd cerbydau a threlars yn cael eu gorlwytho.
* Sicrheir bod y cerbydau yn gweithredu o fewn terfynau cyflymder.
* Sicrheir bod y gyrwyr yn rhoi gwybod yn syth am unrhyw ddiffygion a allai achosi i'r cerbyd beidio â bod yn ddiogel, a sicrheir bod unrhyw ddiffygion yn cael eu cofnodi yn ysgrifenedig yn syth.
* Cedwir pob cofnod a wneir o ran diffygion am 15 mis, ynghyd â phob cofnod o archwiliadau diogelwch a gwaith atgyweirio a chynnal a chadw rheolaidd ar gerbydau a threlars.
* O ran pob canolfan benodol, sicrheir nad yw nifer y cerbydau awdurdodedig a gedwir yno yn fwy na'r mwyafswm a gofrestrwyd gyda'r Comisiynydd Traffig.

**6.5 Monitro Perfformiad.**

Bydd y Cyngor yn defnyddio system gyfrifiadurol i Reoli'r Fflyd er mwyn monitro perfformiad y fflyd, gan gynnwys diogelwch, cynnal a chadw, llwytho'n ddiogel, cost, a pherfformiad gweithredol. Bydd y wybodaeth a geir yn cael ei rhoi i'r Penaethiaid Gwasanaeth perthnasol, a fydd yn gyfrifol am gymryd camau unioni i wella perfformiad ac amddiffyn enw da y Cyngor.

Caiff perfformiad ei fesur drwy gyfres o Ddangosyddion Perfformiad.

Defnyddir technoleg i'r eithaf er mwyn sicrhau y gweithredir y cerbydau a'r peiriannau cyn ddiogeled â phosibl. Bydd systemau telematig ar gerbydau yn cael eu hintegreiddio i'r systemau Lleoli Byd-eang, ac fe'u defnyddir i wella perfformiad y gwasanaeth a diogelwch ein gweithwyr.

Bydd y Cyngor Sir yn annog adborth gan y gymuned ynghylch effeithiolrwydd a diogelwch ei fflyd cerbydau drwy'r cynllun "Gyrrwr Da", lle gall y cyhoedd ffonio canolfan alwadau ganolog i roi eu sylwadau cadarnhaol neu negyddol ynghylch agweddau ar berfformiad cerbydau. Bydd y Cyngor yn defnyddio'r wybodaeth a roddir i wella perfformiad y cerbydau a'r gyrwyr.

**6.6. Diogelwch.**

Mae'r Cyngor wedi buddsoddi adnoddau sylweddol mewn cerbydau a pheiriannau. Mae cadw a pharcio'r cerbydau mewn mannau diogel yn hanfodol o ran lleihau'r risg iddynt gael eu dwyn. Pan fo cerbydau/peiriannau yn cael eu gadael heb neb yn gofalu amdanynt rhaid sicrhau eu bod mewn cyflwr diogel, h.y. rhaid cloi pob drws a mynd ymaith â'r allweddi.

Ni chaniateir i weithiwr fynd â cherbyd adref heb ganiatâd ysgrifenedig gan Bennaeth y Gwasanaeth, a hynny at y dibenion canlynol:

* I fod wrth law mewn achos o argyfwng.
* I alluogi gweithiwr i fynd yn uniongyrchol i safle.

Ni chaniateir hawlio milltiroedd preifat ar unrhyw achlysur yn un o gerbydau'r awdurdod. Ni chaniateir cludo nwyddau sydd heb ganiatâd ac ni chaniateir cynnal unrhyw fusnes preifat yn ystod siwrnai swyddogol ar ran y Cyngor.

Gall cerbydau sydd â seddau addas gludo teithwyr y mae'r gyrrwr wedi cael caniatâd gan y Cyngor i'w cludo yn unig. Ni ddylai teithwyr nad ydynt yn cael eu cyflogi neu eu rheoli gan y Cyngor gael eu cludo heb gadarnhau eu bod yn gymwys yn gyntaf. Darperir canllawiau gan y tîm Rheoli Risg.

**6.7 Brocera/Llogi Cerbydau i Drydydd Parti.**

##### Ni ellir benthyca neu logi cerbydau i gyrff nad ydynt yn gyrff y Cyngor heb ganiatâd yswirwyr a chwmni prydlesu y Cyngor, ac mae'n rhaid cydymffurfio â'r Polisi Risg Ffyrdd ar gyfer Fflyd y Cyngor. Rhaid cadw cofnod trylwyr o bob cytundeb benthyca/llogi, ac mae'n rhaid i'r ddau barti lofnodi cytundeb benthyca/is-osod. Mae'n rhaid i'r cytundeb gynnwys sicrhad gan y trydydd parti y bydd yn cydymffurfio ag amodau'r holl bolisïau, gweithdrefnau, a chytundebau mewn perthynas â thrafnidiaeth.

**6.8. Yswiriant a Dadansoddiad o ddamweiniau.**

Caiff y cerbydau a'r peiriannau eu hyswirio gan Adran Adnodd Corfforaethol y Cyngor. Bydd yr Adran Adnodd Corfforaethol yn penderfynu ar y lefel fwyaf addas o indemniad ar gyfer y fflyd.

Rhaid rhoi gwybod am **bob** damwain yn syth drwy lenwi ffurflen hawlio swyddogol, gan wneud hynny'n unol â'r gweithdrefnau yswiriant perthnasol.

Caiff adroddiadau am ddamweiniau/digwyddiadau eu dadansoddi a'u monitro i ddatblygu rhaglenni atal damweiniau er mwyn lleihau risg. Bydd gwaith dadansoddi o'r fath yn cynnwys data am yr adran, y cerbyd, y gyrrwr a'r ddamwain.

Ymchwiliad i Ddamweiniau - bydd y GrŵpRheoli Risg Ffordd ar gyfer Trafnidiaeth, yn cynnal arolygiad ac ymchwiliad trylwyr i ddamweiniau lle anafir unrhyw un, neu lle gwneir difrod i eiddo neu ddifrod sylweddol i gerbyd. Gall Pennaeth y Gwasanaeth perthnasol neu berson cyfrifol dirprwyedig wahardd unigolyn rhag gyrru neu weithredu cerbyd, yn dilyn unrhyw ddamwain lle ystyrir y mae risg yn y dyfodol i ddiogelwch y gweithwyr neu'r cyhoedd.

Mae'n bosibl y defnyddir ymchwilwyr fforensig arbenigol pryd bynnag y bydd un o gerbydau'r Cyngor wedi bod mewn damwain ddifrifol.

Y Grŵp fydd yn gyfrifol am ddatblygu a gweithredu rhaglenni lle cymerir camau unioni. Bydd pob rhaglen yn cydymffurfio â pholisiau a gweithdrefnau'r Cyngor Sir.

Bydd y GrŵpRheoli Risg Trafnidiaeth yn atebol i'r Grŵp Rheoli Risg.

Caiff y premiymau yswiriant a'r gordaliadau sydd ynghlwm wrth hawliadau eu seilio ar ddiogelwch y fflyd a'r hawliadau a wnaed yn ystod y 12 mis blaenorol.

Bydd unrhyw yrwyr sy'n cael eu hatal rhag gyrru yn gorfod cael asesiad gyrru, ail-hyfforddiant ac archwiliad meddygol cyn cael caniatâd i barhau â dyletswyddau gyrru.

##### 7.0 Siwrneiau

7.1 Bydd y **Rheolwyr Gweithrediadol a'r Goruchwylwyr** yn gyfrifol am drefnu amserlenni gwaith sy'n cyfateb i derfynau amser realistig er mwyn sicrhau bod peryglon ar y ffyrdd yn cael eu lleihau cymaint â phosibl. Hefyd, byddant yn gyfrifol am sicrhau y cydymffurfir â'r gyfraith ac ag ymrwymiadau trwydded y gweithredydd ar bob achlysur. **Mae diogelwch yn hollbwysig.**

**7.2 Mae gan y gyrwyr/gweithredwyr** gyfrifoldeb dros sicrhau eu bod yn cydymffurfio â'r cyfrifoldebau o ran y gyfraith a thrwydded y gweithredydd wrth iddynt ddefnyddio cerbydau a pheiriannau yn eu gwaith.

##### 8.0 Gweithwyr.

#### Gan y gyrwyr a'r gweithredwyr y mae'r dylanwad mwyaf ar eu diogelwch eu hunain ac ar ddiogelwch eu cerbydau o ddydd i ddydd. O ganlyniad, mae'n bwysig bod ganddynt y sgiliau a'r wybodaeth sydd eu hangen arnynt er mwyn sicrhau eu bod yn cydymffurfio â'r gyfraith ac er mwyn sicrhau bod peiriannau a cherbydau'r Cyngor yn ddiogel.

#### Bydd y Cyngor yn rhoi cymorth i weithwyr drwy recriwtio a hyfforddi yn briodol, a thrwy weithdrefnau a fydd yn eu helpu i gydymffurfio â'r gyfraith ar bob achlysur. Mae'n rhaid i unrhyw weithiwr y Cyngor sy'n ymgymryd â thaith sy'n gysylltiedig â gwaith gydymffurfio â gofynion cyfreithiol bob amser.

#### **8.1 Recriwtio**

#### Ar gyfer pob proffil swydd lle mae'n ofynnol i weithiwr yrru fel rhan o'r swydd honno, bydd yr hysbyseb swydd a'r proffil swydd yn nodi'r canlynol:

#### Y drwydded yrru gywir sy'n ofynnol ar gyfer y rôl yr ymgeisir amdani. Bydd y drwydded yrru yn cael ei gwirio gan ddefnyddio gweborth yr Asiantaeth Trwyddedu Gyrwyr a Cherbydau (DVLA). Mae'n rhaid cyfeirio trwyddedau gyrru â 6 phwynt neu ragor ar gyfer eu hystyried gan AD cyn y gwneir unrhyw gynnig o ran cyflogaeth.

#### Rhaid i ymgeiswyr hysbysu'r Cyngor am eu hanes gyrru am y 3 blynedd blaenorol.

* Mae'n ofynnol i'r rhai a gyflogir ddatgelu unrhyw fuddiannau cyflogaeth ychwanegol a allai effeithio ar eu gallu i gyflawni eu dyletswyddau ar ran y Cyngor.

#### **8.2 Cynnig Swydd**

#### Wrth benodi gyrrwr galwedigaethol, ni ddylid gwneud cynnig swydd amodol hyd nes bod yr ymgeisydd wedi cael ei asesu gan yr Uned Gwasanaethau'r Fflyd.

#### Mae'n rhaid i'r holl weithwyr newydd y mae disgwyl iddynt yrru cerbydau ar wahân i geir a faniau sy'n deillio o geir gyflawni Rhaglen Sefydlu Gyrrwr ar gyfer trafnidiaeth cyn iddynt yrru yn rhinwedd eu swydd.

#### **8.3 Hyfforddiant.**

#### Bydd yn ofynnol i weithwyr presennol a gyflogir i gyflawni dyletswyddau gyrru galwedigaethol sylweddol ymgymryd â chyrsiau hyfforddi / datblygu a chyrsiau gloywi yn ôl yr amser a bennir gan y GrŵpRheoli Risg Ffordd ar gyfer Trafnidiaeth neu gan y Pennaeth Gwasanaeth perthnasol.

Bydd yn ofynnol i yrwyr galwedigaethol cerbyd dros 3.5 tunnell GVW sydd o fewn y cwmpas gyflawni hyfforddiant gyrru gorfodol dan y cynllun Tystysgrif Cymhwyster Proffesiynol cenedlaethol. Bydd y Cyngor yn gyfrifol am ddarparu a chyflwyno'r hyfforddiant hwn. Ni chaniateir i yrrwr galwedigaethol sy'n gwrthod ymgymryd â'r hyfforddiant hwn yrru unrhyw gerbyd a ddarperir gan y Cyngor.

Bydd y Cyngor yn hyfforddi'r gyrwyr a'r gweithwyr ynghylch sut i ddefnyddio unrhyw gerbyd neu beiriant newydd. Cedwir cofnod o bob hyfforddiant.

#### **8.4 Dychwelyd i'r Gwaith yn dilyn Gwaharddiad Gyrru.**

Ni fydd hawl gan unrhyw weithiwr sydd wedi cael ei wahardd rhag gyrru ac sy'n dychwelyd i'r gwaith ar ôl ei gael yn euog o drosedd ddychwelyd i'w ddyletswyddau fel gyrrwr i'r Awdurdod hyd nes y bydd wedi ymddangos gerbron y Grŵp Risg ar gyfer Trafnidiaeth a bod y grŵp wedi'i fodloni bod rhaglen hyfforddiant ffurfiol wedi'i chytuno ar gyfer datblygu gyrwyr, a bod y rhaglen honno ar waith. Ar ôl hynny, gall y gyrrwr ddychwelyd i'w swydd, yn amodol ar gwblhau'r rhaglen hyfforddiant a'r arolygiad yn llwyddiannus.

Mewn rhai achosion, ni ellir caniatáu i yrwyr sy'n dychwelyd, ac y bernir bod eu hanes gyrru yn peri risg o ran gweithredu gwasanaethau trafnidiaeth y Cyngor, ymgymryd â dyletswydd gyrru ar ran y Cyngor.

#### **8.5 Trwyddedau.**

Mae'n rhaid i Reolwyr, Goruchwylwyr, a Gyrwyr sicrhau bod gan y gyrwyr y drwydded gywir ar gyfer y cerbydau y maent yn eu gyrru, ynghyd â sicrhau bod y trwyddedau yn gyfredol ac wedi eu diweddaru. Mae'n rhaid i Reolwyr y Gwasanaethau gynnal archwiliadau blynyddol i sicrhau bod y trwyddedau'n gywir, ac mae'n rhaid i'r gyrwyr gydweithredu â'r archwiliadau hyn. Bydd yr archwiliadau hyn yn cael eu cyflawni drwy'r gwasanaeth ar-lein a ddarperir gan y DVLA am ddim. Mae siart llif yn dangos sut y gellir defnyddio'r gwasanaeth gwirio trwydded ar gael yn Atodiad C y ddogfen hon.

#### Mae'n rhaid i yrwyr/gweithwyr sy'n cael ardystiad yn sgil trosedd moduro, neu sy'n cael eu trwydded wedi ei gwahardd roi gwybod i'w goruchwyliwr/rheolwr am hynny ar unwaith, a rhaid iddynt hwythau hefyd roi gwybod i Reolwr Fflyd y Cyngor.

#### **8.6 Ffitrwydd i Yrru Cerbydau**

### Cyfrifoldeb y gyrrwr, y goruchwylydd, a'r rheolwr yw sicrhau bod y gyrrwr mewn cyflwr priodol i yrru a bod y gyrrwr yn meddu ar unrhyw dystysgrifau meddygol neu ddogfennau cyfreithiol eraill sy'n angenrheidiol.

Ni ddylai gyrrwr fod â cherbyd/peiriant dan ei reolaeth os oes unrhyw gyfyngiad cyfreithiol yn datgan nad yw mewn cyflwr priodol i yrru, nac ychwaith os yw o dan ddylanwad unrhyw gyffur neu ddiod alcoholaidd, boed ydynt ar bresripsiwn neu beidio. Bydd unrhyw yrrwr y bernir nad yw'n addas i yrru neu sy'n methu gyrru oherwydd dylanwad alcohol neu gyffuriau yn wynebu camau disgyblu.

Mae'n ofynnol i yrwyr galwedigaethol sicrhau eu bod yn bodloni gofynion meddygol perthnasol y DVLA.

Mae disgwyl i holl yrwyr gwirfoddol sy'n gweithredu dan Gynllun Hawlen 19 ymgymryd â phrofion meddygol cychwynnol a ddarperir gan y Cyngor ac yn dilyn hynny, ymgymryd â phrofion meddygol bob pum mlynedd pan fydd y gyrrwr yn bedwar deg pump oed.

**8.7 Rhwymedigaethau Gyrwyr.**

Bydd pob gyrrwr yn sicrhau bod y cerbydau a'r peiriannau yn cael eu defnyddio'n unol â'r holl ymrwymiadau cyfreithiol a bod y Cyngor yn cydymffurfio â'r ymroddiadau a gyflwynwyd ganddo i'r Comisiynydd Traffig h.y.

* Cedwir y cerbydau a'r trelars, gan gynnwys y rhai a logir, mewn cyflwr da a defnyddiadwy drwy sicrhau yn ddyddiol nad oes unrhyw ddiffygion a thrwy gwblhau'r cofnodlyfr perthnasol.
* Cydymffurfir â'r rheolau o ran oriau'r gyrwyr a'r tacograffau, a chedwir cofnodion cywir drwy gwblhau cofnodlyfr y gyrwyr.
* Ni fydd cerbydau a threlars yn cael eu gorlwytho; bydd y gyrwyr yn cydymffurfio â'r canllawiau ar gyfer llwytho'n ddiogel.
* Sicrheir bod y cerbydau yn gweithredu o fewn terfynau cyflymder. Bydd y gyrwyr yn cydymffurfio â'r terfynau cyflymder bob amser.
* Bydd y gyrwyr yn cydymffurfio â'r holl ofynion deddfwriaethol sy'n ymwneud â Deddf Traffig Ffyrdd 1988 fel y’i diwygiwyd gan Ddeddf Traffig Ffyrdd 1991.
* Sicrheir bod y gyrwyr yn rhoi gwybod yn syth am unrhyw ddiffygion a allai achosi i'r cerbyd beidio â bod yn ddiogel, a sicrheir bod unrhyw ddiffygion yn cael eu cofnodi yn ysgrifenedig yn syth.

#### **9.0 Hysbysiad am unrhyw Fwriad i Erlyn.**

#### Mae'n rhaid i unrhyw yrrwr sy'n gyrru cerbyd a ddarperir gan y Cyngor neu eu cerbyd preifat nhw ar gyfer gwaith y Cyngor roi gwybod i'w Rheolwr Llinell ar unwaith am unrhyw fwriad i erlyn mewn perthynas â Throseddau Traffig y Ffyrdd. Rhaid i'r Rheolwr hysbysu Is-adran Drafnidiaeth y Cyngor Sir am hynny ar unwaith.

##### 10.0 Cydymffurfiaeth

Pan fyddant yn defnyddio'r cerbydau/peiriannau, mae'n ofynnol bod yr holl reolwyr, goruchwylwyr, a gyrwyr yn cydymffurfio â'r polisi hwn a'r ddogfennaeth, ac yn cydymffurfio â'r holl ofynion cyfreithiol. Gallai methu â gwneud hyn olygu y cymerir camau disgyblu yn unol â gweithdrefnau disgyblu y Cyngor.

##### 11.0 Adolygu'r Polisi.

Bydd y Pennaeth Trafnidiaeth a Pheirianneg yn cynnal adolygiad blynyddol o'r Polisi Risg Ffyrdd ar gyfer Fflyd y Cyngor er mwyn mesur perfformiad a diweddaru'r Polisi yn unol ag unrhyw ddeddfwriaeth sydd ar y gweill.

**12.0 Sicrhau triniaeth gyfartal**

Rhaid i’r polisi hwn gael ei ddefnyddio’n gyson gyda phob gweithiwr, heb ystyried hil, lliw, tarddiad ethnig neu genedlaethol (gan gynnwys dinasyddiaeth), iaith, anabledd, crefydd, cred neu ddiffyg cred, oedran, rhyw, ailbennu rhywedd, cyfeiriadedd rhywiol, statws rhiant neu briodasol/partneriaeth sifil, beichiogrwydd a mamolaeth.

Os oes gennych unrhyw bryderon ynglŷn â chydraddoldeb ac amrywiaeth mewn perthynas â gweithredu’r polisi a’r drefn hon, cysylltwch â Phennaeth y Gwasanaethau Trafnidiaeth a Pheirianneg a fydd, os oes angen, yn sicrhau bod y polisi/drefn yn cael eu hadolygu’n briodol.

**Os oes angen copi o’r wybodaeth hon arnoch mewn fformat arall (er enghraifft, print bras), cysylltwch â Rheolwr Fflyd y Cyngor drwy ffonio est. 3768.**